SET บ่ายผันผวน-มีแรงเทขายทำกำไรแนะสอยหุ้นแนวโน้มกำไร Q3 โตแกร่ง
SET บ่ายผันผวนอาจมีแรงเทขายทำกำไร จับตาแนวต้านสำคัญ 1,470 หากไม่ผ่านแนะหาจังหวะลดพอร์ต พร้อมให้แนวรับ 1,440 จุด กูรูแนะสอยหุ้นแนวโน้มกำไร Q3 โตแกร่ง นำโดย BJC, CPF และ ILINK 
15 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (15 ก.ย.) ปรับตัวขึ้นต่อเนื่องจากปัจจัยด้านเทคนิคและเงินทุนไหลเข้า รวมถึงเข้าสู่ช่วงลุ้นผลประกอบการไตรมาส 3/59 คาดว่าออกมาดีกว่าช่วงเดียวกันของปีก่อน บ่ายนี้ตลาดฯ ผันผวนอาจมีแรงขายทำกำไรหากไม่ผ่านแนวต้านที่ 1,470 จุด แนะหาจังหวะลดพอร์ต ให้แนวรับ 1,440 จุด
นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์ บล.ซีไอเอ็มบี (ประเทศไทย) เปิดเผยว่า ตลาดหุ้นไทยภาคเช้าวันนี้ยังสามารถปรับตัวขึ้นไปได้ต่อ โดยได้รับปัจจัยหนุนด้านเทคนิคและเงินทุนต่างชาติที่ยังคงไหลเข้ามาอย่างต่อเนื่อง ในขณะเดียวกันเข้าสู่ช่วงลุ้นผลประกอบการไตรมาส 3/59 ของบริษัทจดทะเบียนที่คาดว่าจะออกมาดีกว่าช่วงเดียวกันของปีก่อน เนื่องจากฐานต่ำในช่วงที่ราคาน้ำมันปรับลงแรง แต่ปีนี้เชื่อว่าราคาน้ำมันจะไม่ปรับลดลงแรงแบบปีก่อนแล้ว
แต่อย่างไรก็ตาม ตลาดยังรอติดตามความชัดเจนการประชุมธนาคารกลางสหรัฐฯ (เฟด) วันที่ 20-21 ก.ย.นี้ แม้คาดว่าจะยังไม่ปรับขึ้นอัตราดอกเบี้ยในเดือนนี้ และคงไปปรับขึ้นในเดือน ธ.ค. แต่ก็เป็นปัจจัยหลักที่นักลงทุนยังติดตามและกังวลอยู่
แนวโน้มการลงทุนในช่วงบ่ายนี้ หากดัชนีไม่ผ่านแนวต้านที่ 1,470 จุดก็มีโอกาสที่จะมีแรงขายทำกำไรออกมาได้ โดยแนะนำให้นักลงทุนลดพอร์ตลงในช่วงที่ดัชนีปรับตัวขึ้น พร้อมให้แนวรับ 1,440 จุด
 
บล.ธนชาตระบุในบทวิเคราะห์ (15 ก.ย.) ว่า SET ภาคเช้า ฟื้นตัวต่อจาก Technical Rebound มองการปรับสูงขึ้นของ SET เป็นเพียง Technical Rebound มีแรงซื้อกลับในหุ้นสื่อสารที่ปรับตัวลงแรง และ “เก็งกำไร” กลุ่มหุ้นที่จะถูกเพิ่มน้ำหนักของดัชนี FTSE ปลายสัปดาห์นี้ คาดหวังการ Pullback ทางเทคนิคกลับขึ้นไป แนวต้านด้านบนจำกัดที่ 1,475 จุด ขณะที่ภาพระยะสัปดาห์ยังมีความกังวลต่อความ “ผันผวน” ที่เพิ่มขึ้นจาก 1) การขึ้นดอกเบี้ยของ Fed 2) SET อยู่ในโซน Valuation สูงที่ PE 16x (ดูรายงาน Pathumwan Corner วันที่ 14 ก.ย.เพิ่มเติม)
การปรับสูงขึ้นของกลุ่มธนาคารเป็นโอกาสในการ “ลดพอร์ต” มากกว่า สำหรับพอร์ตหลักแนะนำ “จำกัด” พอร์ต ต่อเนื่อง โดยอาจ “เลือกซื้อ” กลุ่มหุ้นที่กำไรไตรมาส 3/59 ออกมาดี หรือมีประเด็นบวก อย่าง 1) BJC กำไร ไตรมาส 3/59 มีแนวโน้มเติบโตแกร่ง 2) CPF ราคาไก่ปรับสูงขึ้น กำไรไตรมาส 3/59 เติบโตสูง ได้ผลดีเงินบาทอ่อน 3) ILINK ได้งาน Sub Station มูลค่า 560 ล้านบาท ปรับพื้นฐานขึ้นเป็น 30 บาท
         
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
JAS  มูลค่าการซื้อขาย 1,454.51 ล้านบาท ปิดที่   6.45 บาท ไม่เปลี่ยนแปลง
CBG  มูลค่าการซื้อขาย   967.33 ล้านบาท ปิดที่  65.50 บาท เพิ่มขึ้น 1.00 บาท
ADVANC มูลค่าการซื้อขาย   869.35 ล้านบาท ปิดที่ 161.00 บาท เพิ่มขึ้น 3.00 บาท
KBANK  มูลค่าการซื้อขาย   836.34 ล้านบาท ปิดที่ 188.50 บาท ลดลง  0.50 บาท
SCC    มูลค่าการซื้อขาย   805.93 ล้านบาท ปิดที่ 526.00 บาท ไม่เปลี่ยนแปลง
 